Broj: 711-I-527-P-269-21/22-10-19

Zagreb, 4. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19, u daljnjem tekstu: ZSSI), **povodom vlastitih saznanja te neanonimne prijave mogućeg sukoba interesa protiv dužnosnika Marija Banožića, ministra obrane**, na 162. sjednici, održanoj dana 4. ožujka 2022.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Marija Banožića, ministra obrane, zbog moguće povrede članka 7. stavka 1. podstavka c) ZSSI-a, koja proizlazi iz moguće zlouporabe prava dužnosnika jer je donošenjem Odluke KLASA: 371-01/19-02/15, URBROJ: 536-03-01-01/01-19-02 od 30. srpnja 2019.g. sam sebi dodijelio na korištenje stan za službene potrebe u ……., ………., …… kat, površine 33,80 m2, stan broj ………., a potom je odnošenjem Odluke KLASA: 371-01/19-02/17, URBROJ: 536-03-01/01-19-02 stanu u ………., ………………, ……….. kat, površine 92,26 m2 dodijelio status stana za službene potrebe te ga je istoga dana, odlukom KLASA: 371-01/19-02/15, URBROJ: 536-03-01/01-19-03 sam sebi dodijelio na korištenje.**
2. **Poziva se dužnosnik Mario Banožić da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka, kao i na ostale navode iz obrazloženja ove odluke.**

Obrazloženje

Povjerenstvo je dana 8. studenog 2021.g. po službenoj dužnosti pod brojem 711-U-5438-P-268/2101-2. otvorio predmet P-269/21. Otvaranju navedenog predmeta prethodio je članak objavljen u tjedniku Nacional pod naslovom: „Kako je Banožić sam sebi dodijelio stan od 92m2 u samom srcu Zagreba da na posao može ići pješice.“ u kojem autor članka, između ostalog, navodi kako je ministar Banožić de facto sam sebi dodijelio trosobni državni stan u centru Zagreba te da je isti renoviran upravo u svrhu useljenja ministra iako su tada bili na raspolaganju stanovi u državnom vlasništvu s odgovarajućom kvadraturom i bez potrebe za uređivanjem interijera.

Nadalje, dana 10. studenog 2021.g. protiv navedenog dužnosnika zaprimljena je i neanonimna prijava pod brojem 711-U-5452-P-270/21-01-3 povodom koje je otvoren predmet P-270/21. U navedenoj prijavi podnositelj upućuje na članak koji se bavi navedenom tematikom objavljen u dnevnim novinama Jutarnji list te prenesen na drugim portalima te postavlja upit gdje dužnosniku živi obitelj budući da je stan dodijeljen njemu i obitelji.

S obzirom da se navedene prijave odnose na istog dužnosnika te da se temelje na gotovo identičnom činjeničnom stanju, a da je Povjerenstvo nadležno tijelo za provođenje oba postupka isto je, radi ekonomičnosti postupka, donijelo Zaključak broj: 711-I-2001-P-270/21-02-17 kojim je određeno da se navedeni predmeti spajaju te da će se voditi pod brojem P-269/21.

Člankom 3. stavkom 1. podstavkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu ZSSI-a. Uvidom u registar obveznika kojeg ustrojava i vodi Povjerenstvo utvrđeno je da je Mario Banožić obnašao dužnost ministra državne imovine od 19. srpnja 2019.g. do 22. srpnja 2020.g. te da od 23. srpnja 2020.g. obnaša dužnost ministra obrane. Slijedom navedenog, Mario Banožić je povodom obnašanja navedene dužnosti obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Uvidom u izvješće o imovinskom stanju dužnosnika, podneseno 06. studenog 2011.g. povodom promjene, utvrđeno je da je obveznik pod podatke od prebivalištu naveo adresu ………………. u …………., dok je pod adresu boravišta naveo ……………………. u …………...

Uvidom u sudski registar Trgovačkog suda u Zagrebu Povjerenstvo je utvrdilo da je pod brojem MBS: 080879290 upisano trgovačko društvo Državne Nekretnine d.o.o. čiji je jedini osnivač Republika Hrvatska, a kao direktorica društva upisana je Renata Sabo koja društvo zastupa samostalno i pojedinačno od 31. listopada 2021.g.

Povjerenstvo je dopisom broj: 711-I-1974-P-269/21-01-11 od 26. studenog 2011.g. od trgovačkog društva Državne Nekretnine d.o.o. podatke je li dužnosniku Mariju Banožiću, ministru obrane, dodijeljena na korištenje nekretnina - stan, kao državnom dužnosniku za službene potrebe i ukoliko jest koja, tko je i kada inicirao postupak dodjele predmetne nekretnine – stana, po kojim kriterijima je stan dodijeljen i je li proveden postupak utvrđivanja kriterija, odnosno tko ga je i na koji način provodio, borave li u predmetnom stanu s dužnosnikom i njegova supruga i/ili djeca i je li navedena okolnost uzeta u obzir prilikom dodjele stana na korištenje, tko je i kada donio odluku o dodijeli na korištenje nekretnine – stana, je li dužnosnik Mario Banožić sudjelovao (i na koji način) u predmetnom postupku dodjele stana te jesu li u nekretninu ulagana dodatna sredstva i, ukoliko jesu, kolika, za koju namjenu i po čijoj odluci.

Isto tako, navedenim dopisom, Povjerenstvo je od trgovačkog društva Državne Nekretnine d.o.o. zatražilo i podatak je li dužnosnik Mario Banožić bio/jest član Skupštine društva Državne nekretnine d.o.o. te ukoliko jest, u kojem razdoblju (mandatima) i je li kao član Skupštine društva usvajao ili odlučivao o Izvješćima direktorice Društva (Uprave) o stanju (poslovanju) Društva ili bilo kojeg drugog Izvješća koje je Uprava dostavila Skupštini na odlučivanje, donosio odluke o davanju razrješnice direktoru društva, o uporabi dobiti na način da dio dobiti bude isplaćen direktoru društva te o postavljanju zahtjeva društva za naknadu štete protiv članova uprave ili koju drugu odluku koja se izravno odnosi na status i materijalna prava direktora društva.

Trgovačko društvo Državne nekretnine d.o.o. odgovorilo je na traženje Povjerenstva dopisom broj KLASA: 011-01/21-01/02, URBROJ: DN-10/AR-21-2 od 29. prosinca 2021.g. navodeći da Mario Banožić koristi stan za službene potrebe u …………….., površine 92,26 m2, interne oznake …………. te da je postupak dodjele stana iniciralo Glavno tajništvo Ministarstva državne imovine dopisom Upravi za nekretnine istog ministarstva dana 26. srpnja 2019. godine. Nadalje, navodi se da je navedeni dopis proslijeđen Državnim Nekretninama dana 28. srpnja 2019. godine radi provjere raspoloživosti službenih stanova površine veće od 60 m2 te je dopisom od 30. srpnja 2019. godine društvo obavijestilo Ministarstvo državne imovine da trenutno ima raspoloživ samo službeni stan površine 33,80 m2 te da u kratkom roku može ponuditi i stan površine 92,26 m3 koji je početkom 2019. godine preuzet u ovršnom postupku u roh bau stupnju uređenosti te da ga je društvo planiralo privesti svrsi u cilju stavljanja u funkciju, produljenja vijeka trajanja i povećanja vrijednosti imovine u vlasništvu Republike Hrvatske. Nadalje, navodi se da je sukladno čl. 49. Zakona o upravljanju državnom imovinom („Narodne Novine“, broj 52/18) postupak dodjele stana provelo je nadležno Ministarstvo državne imovine. Sukladno Uredbi o mjerilima i kriterijima dodjele na korištenje nekretnina za potrebe tijela državne uprave ili drugih tijela korisnika državnog proračuna te drugih osoba („Narodne Novine“, broj 127/13) dužnosnici I. skupine, u koju spadaju ministri, imaju pravo na stan veći od 60 m2 i to neovisno o broju članova obitelji. Nadalje, društvo navodi da je Odluku o dodjeli na korištenje stana za službene potrebe u …………., ………….. KLASA: 371-01/19-02/15, URBROJ: 536-03-01/01-19-03 od 6. rujna 2019. godine donijelo Ministarstvo državne imovine kao nadležno tijelo te da je Mario Banožić po svojoj funkciji kao ministar nadležan za poslove državne imovine bio potpisnik gore navedene odluke. Nadalje, društvo navodi da sukladno Planu poslovanja, potrebama i standardima opremanja stanova za službene potrebe, društvo kontinuirano provodi uređenja istih te da je u 2019. godini ukupno u tu svrhu uloženo 2.171.271,84 kn. Nadalje, navodi se da je, s obzirom da je predmetni stan bio u roh bau stupnju uređenosti, bilo potrebno dovršiti uređenje istog te ga opremiti odnosno u navedeni stan je uloženo 165.781,75 kn po osnovi ulaganja u imovinu u vlasništvu Republike Hrvatske (građevinski radovi), 180.647,30 kn za opremu i sitni inventar (u vlasništvu društva) te 14.092,59 kn za održavanje.

Na daljnji upit u svezi sa Skupštinom Društva društvo navodi da je u vrijeme dok je vršio dužnost ministra državne imovine g. Mario Banožić ujedno bio i član Skupštine društva i to u razdoblju od 24. srpnja 2019. godine do 5. studenog 2020. godine. Navodi se i da su u navedenom razdoblju održane tri sjednice Skupštine: 21. studenog 2019. godine, 18. lipnja 2020. godine i 14. srpnja 2020. godine. Navodi se da je o izvješćima Uprave Društva, raspodjeli dobiti (sukladno odluci Vlade Republike Hrvatske 60% u Državni proračun Republike Hrvatske i 40% u zadržanu dobit Društva) i davanju razrješnice Upravi Društva odlučivano na sjednici održanoj 18. lipnja 2020. godine a da ni na jednoj sjednici nije odlučivano o statusu i materijalnim pravima Uprave Društva.

U prilog očitovanju trgovačko društvo Državne Nekretnine d.o.o. dostavilo je, između ostalog; dopis od Ministarstva državne imovine od dana 26. srpnja 2019.g. potpisan od strane Glavnog tajnika kojim se traži dodjela stana za službene potrebe ministra Marija Banožića. Izjavu Marija Banožića od 26. srpnja 2019.g. da on i supruga nemaju useljiv stan ili kuću u Zagrebu ili na području 50 km od Zagreba, Odluku o davanju statusa stana za službene potrebe KLASA: 371-01/19-02/17, URBROJ: 536-03-01/01-19-02 kojom dužnosnik trosobnom stanu na adresi ……………., …………….., površine 92,26 m2, dvosobnom stanu u …………………. i dvosobnom stanu u ulici …………….. daje status stanova za službene potrebe i Odluku o dodjeli na korištenje stana u …………….., površine 92,26m2 kojom je dužnosnik sam sebi dodijelio navedeni stan.

Povjerenstvo je dopisom broj 711-I-1975-P-269/21-03-11 od 26. studenog 2021.g. zatražio od Policijske uprave Vukovarsko-srijemske podatke o prebivalištu, dok je dopisom broj 711-I-113-P-268-21/22-06-11 od 26. siječnja 2022.g. zatražilo podatke o boravištu supruge i malodobne djece dužnosnika.

Policijska uprava Vukovarsko-srijemska odgovorila je na traženje Povjerenstva dopisom Broj: 511-15-06/2-22-3382/2-2021 MN od 30. studenog 2021.g. iz kojeg je razvidno da supruga dužnosnika kao i njegova malodobna djeca imaju prebivalište na adresi ……………… u …………….. Nadalje, Policijska uprava Vukovarsko-srijemska je dopisom Broj: 511-15-06/2-312/2-2022 MN dostavila podatak o boravištu supruge i djece dužnosnika iz kojeg je razvidno da je supruga i djeca dužnosnika nemaju evidentirana boravišta.

Nadalje, Povjerenstvo je od Ministarstva prostornog uređenja, graditeljstva i državne imovine zatražilo presliku cjelokupnog spisa predmeta Ministarstva državne imovine u kojem je donesena odluka o davanju statusa stana za službene potrebe KLASA: 371-01/19-02/17, URBROJ: 536-03-01/01-19-02 od 6. rujna 2019.g., Odluka o dodijeli na korištenje stana za službene potrebe u ………., …………… KLASA: 371-01/19-02/15, URBROJ: 536-03-01/01-19-03 od 6. rujna 2019.g. te Odluka o korištenju stana za službene potrebe u Zagrebu. …………. KLASA: 371-01/19-02/15, URBROJ: 536-03-01-01/01-19-02 od 30. srpnja 2019.g.

Ministarstvo prostornog uređenja, graditeljstva i državne imovine odgovorilo je na traženje Povjerenstva dopisom KLASA: 371-01/22-05/3, URBROJ: 531-03-01-01/12-22-2 od 3. veljače 2022.g. dostavljajući zatražene preslike spisa.

Iz dostavljene dokumentacije razvidno je da je Odluku o korištenju stana za službene potrebe u …………, ………….. kojom se navedeni stan dodjeljuje na korištenje Mariju Banožiću, ministru Ministarstva državne imovine donio sam Mario Banožić.

Nadalje, uvidom u dostavljene spise utvrđeno je kako je stan na adresi u …………., ………………., dobio status službenog stana Odlukom KLASA: 371-01/19-02/17, URBROJ: 536-03-01/01-19-02 donesenom također dana 6. rujna 2019.g. od strane samog Marija Banožića.

Isto tako, utvrđeno je da je Odluka KLASA: 371-01/19-02/15, URBROJ: 536-03-01-01/01-19-02 od 30. srpnja 2019.g. stavljena van snage donošenjem Odluke KLASA: 371-01/19-02/15, URBROJ: 536-03-01/01-19-03 od 6. rujna 2019.g kojom je Mariju Banožiću, ministru Ministarstva državne imovine, dodijeljen stan u ……………, ………………... Navedenu Odluku također je dana 06.09 2019. donio Mario Banožić.

U uvodu citirane Odluke od 6. rujna 2019.g., kojom je dužnosniku Mariju Banožiću dodijeljen stan površine 92,26 m2 na adresi u ……………, ……………….., navodi se da je Odluka, između ostalog, donesena na temelju članka 1. stavka 2., članka 11., članka 17. i članka 24. Uredbe o mjerilima i kriterijima dodjele na korištenje nekretnina za potrebe tijela državne uprave ili drugih tijela korisnika državnog proračuna te drugih osoba („Narodne novine“, broj 127/13).

Povjerenstvo prvenstveno ističe kako je navedena Uredba stavljena van snage danom stupanja na snagu Uredbe o postupcima koji prethode sklapanju pravnih poslova raspolaganja nekretnina u vlasništvu Republike Hrvatske u svrhu dodjele na upotrebu nekretnina za potrebe tijela državne uprave ili drugih tijela korištenja državnog proračuna te korištenja drugih osoba („Narodne novine“, broj 95/2018).

Međutim, Povjerenstvo ističe da čak i da je navedena Uredba bila na snazi u trenutku donošenja Odluke KLASA: 371-01/19-02/15, URBROJ: 536-03-01/01-19-03 od 6. rujna 2019.g, člankom 14. stavkom 1. Uredbe propisano je da dužnosnici I. skupine koji u mjestu obavljanja dužnosti žive sami imaju pravo na trosoban stan ili stan površine veće od 60 m2, dok je stavkom 2. istog članka propisano da za bračnog ili izvanbračnog druga odnosno osobu s kojom dužnosnik živi u istospolnoj zajednici koji boravi s dužnosnikom u mjestu gdje dužnosnik obavlja svoju dužnost, kao i za svako dijete, pastorče, posvojenika ili dijete koje je na osnovi nadležnog centra za socijalnu skrb povjereno na čuvanje i odgoj dužnosniku i boravi s njim u mjestu gdje dužnosnik obavlja svoju dužnost, na kriterije iz stavka 1., može se dodati do 10m2 stana.

Povjerenstvo ističe kako je nesporno da je dužnosnik Mario Banožić, kao ministar državne imovine, a potom i ministar obrane, dužnosnik iz I. skupine, no isto tako iz dopisa Policijske uprave Vukovarsko-srijemske utvrđeno je da supruga dužnosnika kao i njegova malodobna djeca nemaju, niti su ikada imali, prebivalište ili boravište na adresi u ………….., ………………….. te se stoga postavlja upitnim temeljem kojeg kriterija dužnosnik ima pravo upravo na navedenu kvadraturu stana.

Člankom 7. stavkom 1. podstavkom c) ZSSI-a koji određuje zabranjena djelovanja dužnosnika propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Povjerenstvo ističe kako je iz sve dostavljene dokumentacije razvidno da je dužnosnik Mario Banožić kao ministar u Ministarstvu državne imovine sebi dodijelio stan na adresi u ………….., …………… površine 33,80 m2 u srpnju 2019.g., da bi potom stanom za službene potrebe dana 6. rujna 2019.g. proglasio stan u …………, na adresi ……………., površine 92,26 m2 koji je, istoga dana, dodijelio sebi na korištenje. Povjerenstvo ističe kako navedena postupanja upućuju na moguću zlouporabu posebnih prava dužnosnika, odnosno na povredu članak 7.c) ZSSI-a.

Sukladno članku 39. stavka 3. ZSSI-a poziva se dužnosnik Mario Banožić da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz obrazloženja odluke, te da Povjerenstvu dostavi svu relevantnu dokumentaciju kojom raspolaže.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Mario Banožić, elektronička dostava
2. Objava na internetskoj stranici Povjerenstva
3. Pismohrana